უტე ბოკი

უტე ბოკი (, დ. 27 ივნისი, 1942, ლინცი, ავსტრია — გ. 19 იანვარი, 2018,  ვენა, ავსტრია) — ავსტრიელი პედაგოგი, ცნობილია თავისი პროექტებით, რომლებითაც ლტოლვილებს ეხმარებოდა.

ვენაში გაიმართა კამპანია სახელწოდებით „Bock auf Bier“, რომლის დროსაც ლუდის ფასი მცირედით იზრდებოდა და ეს დამატებითი თანხა ლტოლვილებისთვის საცხოვრებლის ორგანიზებას ხმარდებოდა. კამპანიის დასახელება ითარგმნება როგორც „ბოკი ლუდისთვის“, თუმცა გერმანულში ეს სლენგია და ნიშნავს სურვილს ლუდის დალევისადმი, ხოლო Bock Bier — განსაკუთრებით ძლიერი ლუდის სახეობაა. პროექტი ასევე უზრუნველყოფს დახმარებას ტანსაცმლით, საგანმანათლებლო კურსებით, სამედიცინო და იურიდიული მხარდაჭერით.

ბიოგრაფია
უტო ბოკი დაიბადა 1942 წლის 27 ივნისს, ლინცში, ავსტრია. სწავლის დასრულების შემდეგ, სანამ ბოკი პედაგოგიურ საქმიანობას შეუდგებოდა, ერთი წლის განმავლობაში კერძო სექტორში მუშაობდა.
1969 წელს იგი მუშაობა დაიწყო ზედამხედველად ვენის მეათე რაიონში, ფავორიტენში მდებარე ცომანგასეს სტუდენტურ საერთო საცხოვრებელში. 1976 წელს ბოკი ამ საერთო საცხოვრებლის დირექტორად დანიშნეს. 1990-იან წლებში ახალგაზრდობის კეთილდღეობის დეპარტამენტმა დაიწყო უცხოელი ახალგაზრდების — მათი რაოდენობის ზრდასთან ერთად — აღნიშნულ საერთო საცხოვრებელში გაგზავნა. სწორედ ამ პერიოდში დაიწყო ბოკმა აქტიური საქმიანობა ლტოლვილთა დახმარების ორგანიზების მიმართულებით.

1999 წელს დაახლოებით 30 ახალგაზრდა აფრიკელი დააკავეს თავშესაფარში ნარკოტიკების გავრცელების ბრალდებით. უტე ბოკს წაუყენეს ბრალდება ბანდიტიზმსა და ნარკომოვაჭრეობაში, რის გამოც იგი დროებით ჩამოაშორეს სამსახურს. მოგვიანებით ყველა ბრალდება მოეხსნა, თუმცა მას აუკრძალეს აფრიკელი მიგრანტებისთვის საცხოვრებლის გამოყოფა ცომანნგასეს საერთო საცხოვრებელში. ამის შემდეგ ბოკმა დაიწყო კერძო საცხოვრებელი კომუნების ორგანიზება, რომელთაც თავად უზრუნველყოფდა და აკონტროლებდა. 2000 წელს იგი პენსიაზე გავიდა, თუმცა მუშაობას თავის პროექტზე კვლავ განაგრძობდა. ამ დროისთვის ბოკის მიერ ორგანიზებულ კომუნებში 350-ზე მეტმა ლტოლვილმა იპოვა თავშესაფარი, ხოლო 1000-ზე მეტ მათგანს აქვს საფოსტო მისამართი უტე ბოკის ასოციაციაში. გარდა ამისა, ბოკმა უზრუნველყო იურიდიული დახმარება თავშესაფრის მოსარგებლეებისთვის, რაც მთლიანად შემოწირულობებზე იყო დაფუძნებული.

ფილმები
2009 წლის 31 ოქტომბერს, ავსტრიაში სტუდენტური პროტესტების მიმდინარეობისას, მოეწყო დოკუმენტური ფილმის „ბოკი პრეზიდენტად“ (Bock for President) წინასწარი ჩვენება, რომელიც გაიმართა კინოკომპანია „შტადტკინოსა“ და კინოფესტივალ „ვიენალეს“ თანამშრომლობით. ფილმის ოფიციალური პრემიერა შედგა 2009 წლის 1 ნოემბერს ვენაში, კინოთეატრ „კიუნსტლერჰაუზში“, ხოლო ავსტრიულ კინოთეატრებში ნაჩვენები იყო 2010 წლის 15 იანვრიდან.

2010 წელს რეჟისორმა ჰოუჩანგ ალაჰიარი კვლავ მიუბრუნდა უტე ბოკის ბიოგრაფიას სხვა კინოპროექტით — ფილმში „უტე ბოკის გადარეული მსოფლიო“ (Die verrückte Welt der Ute Bock) მონაწილეობდნენ მსახიობები იოზეფ ჰადერი, კარლ მარკოვიცი, ვიქტორ გერნოტი და სხვები. ფილმში ასახულია როგორც უტე ბოკის საქმიანობა, რომელიც თავადაც ჩნდება კადრში, ასევე ადამიანების ისტორიები, რომლებიც მას ცხოვრების გზაზე შეხვდნენ — დაწყებული ლტოლვილებით, რომლებიც საკუთარ თავებს განასახიერებენ, დამთავრებული პოლიციის წარმომადგენლობით.

ჯილდოები
უტე ბოკს არაერთი ჯილდო აქვს მიღებული თავისი სოციალური აქტივობისთვის:
1990 — მოქალაქეობრივი სიმამაცისთვის მიძღვნილი ჯილდო (Zivilcourage)
2000 — ნანსენის პრემია
2002 — ბრუნო კრაისკის პრემია
2003 — კარლ რენერის პრიზი და გრაინეკერის მოქალაქეობრივი სიმამაცის პრემია
2005 — ავსტრიელი ქალების იმ ხუთეულში შეირჩა, რომლებიც მონაწილეობდნენ გლობალურ პროექტში PeaceWomen Across the Globe 2007
2007 — საერთაშორისო პრემია ადამიანის უფლებების დაცვისათვის
2010 — ნომინაცია წლის ავსტრიელის ტიტულზე კატეგორიაში „სოციალური ჩართულობა“
2011 — პრემია Mitten im Leben
2012 — ავსტრიის რესპუბლიკის ოქროს მედალი

პუბლიკაცია
უტე ბოკის ავტორობით, კორნელია კრებასთან ერთად გამოიცა წიგნი: „Ute Bock. Die Geschichte einer Flüchtlingshelferin“ („უტე ბოკი — ლტოლვილთა დამხმარის ისტორია“).
ვენა: Molden, 2010

სქოლიო

კატეგორია:პედაგოგები
კატეგორია:პედაგოგები ეროვნების მიხედვით
კატეგორია:ავსტრიელები საქმიანობის მიხედვით